CELEX: C2006/326/159
Language: fi
Date: 2006-12-30 00:00:00
Title: Asia T-334/06: Kanne 29.11.2006 — Euroopan yhteisöjen komissio v. Northumbrian Water

30.12.2006   
            
            
               FI
            
            
               Euroopan unionin virallinen lehti
            
            
               C 326/78
            
         Kanne 29.11.2006 — Euroopan yhteisöjen komissio v. Northumbrian Water
   (Asia T-334/06)
   (2006/C 326/159)
   Oikeudenkäyntikieli: englanti
   Asianosaiset
   
      Kantaja: Euroopan yhteisöjen komissio (asiamies: R. Lyal)
   
      Vastaaja: Northumbrian Water Ltd (Durham, Yhdistynyt kuningaskunta)
   Vaatimukset
   
               —
            
            
               Vastaaja Northumbrian Water Ltd on velvoitettava maksamaan komissiolle 561 732,65 euroa, joka koostuu 443 307,67 euron pääomamäärästä, johon on lisätty 10 922,84 euroa viivästyskorkoa, joka on laskettu 4,75 %:n korkokannalla alkuperäisen saatavan määrälle (456 159,71 euroa) 1.7.2002 ja 31.12.2002 väliseltä ajalta, ja 99 795,87 euroa viivästyskorkoa, joka on laskettu 6,75 %:n korkokannalla edellä mainitun alkuperäisen saatavan määrälle 1.1.2003 ja 28.3.2006 väliseltä ajalta, sekä 17 790,00 euroa viivästyskorkoa, joka on laskettu 6,75 %:n korkokannalla uudelle pääomamäärälle 29.3.2006 ja 31.10.2006 väliseltä ajalta.
            
         
               —
            
            
               Vastaaja on velvoitettava maksamaan 81,98 euron päivittäinen korko 1.11.2006 lukien siihen saakka kunnes velka on kokonaan maksettu.
            
         
               —
            
            
               Northumbrian Water on velvoitettava korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Euroopan yhteisö, jota komissio edustaa, teki vuonna 1997 sopimuksen, jonka yksi sopimuspuoli oli vastaaja ja joka koski komission toimintaan muun kuin ydinenergian alalla (1) liittyvän projektin ”Energian tuotanto LR-kaasuttamalla kuivattua mädättämätöntä jätevesilietettä” toteuttamista.
   Vuonna 2000 vastaaja ilmoitti komissiolle, että se oli päättänyt irtisanoa sopimuksen, koska kustannukset olivat nousseet. Komissio arvioi tehdyn työn ja katsoi, että se vastasi projektin suunnitteluvaihetta. Komissio yritti näin ollen tuloksettomasti periä takaisin ne vastaajan saamat ennakkomaksut, jotka ylittivät suunnitteluvaihetta eli projektin ensimmäistä vaihetta varten varatun määrän.
   Kanteensa tueksi komissio esittää, että sopimuksessa olevien yleisten ehtojen mukaan sillä ei ole velvollisuutta maksaa suunnitteluvaiheesta sopimuksessa sovittua määrää enempää ja että talousarvioon merkittyjä määriä ei voida siirtää menoluokasta toiseen projektin eri vaiheiden välillä.
   
      (1)  Tutkimukseen sekä teknologian kehittämiseen ja esittelemiseen muun kuin ydinenergian alalla liittyvän erityisohjelman (1994–1998) hyväksymisestä 23.11.1994 annettu neuvoston asetus 94/806/EY (EYVL L 334, s. 87).